Gəldi-getdi (Ağdabanlı Qurban)
Ey kamalı kamil olan ariflər,
Dünyaya nə qədər var gəldi-getdi,
Göydən yağdı, yerdən bitdi, saraldı,
Daşdı sel, əridi qar, gəldi-getdi.

Xəzan yetdi gülə, bülbüllər ağlar,
Pozuldu bostanlar, üzüldü tağlar,
Bağbanlar əl çəkdi, boş qaldı bağlar,
Töküldü meyvələr bar gəldi-getdi.

Arzularım mən bir doğru həqiqət,
Əzilib füqəra, sahibsiz millət,
Biçarə Qurbanam, çəkdim əziyyət,
Ayım, günüm, ahü zar gəldi-getdi.

Qoşmalar